ஒளி ஒலி ஊடகங்களில் றாம் காணக் கிடைக்கும் நிஜ வாழக்கை ‘Truth is Stranger than Fiction ‘ என்ற கூற்றை மெய்ப்பிப்பதாய் இருக்கின்ற காரணத்தால் இன்று புனைகதைகளை வாசிக்கும் ஆர்வம் மக்களிடம் குறைந்து போயிருப்பதாகத் தோன்றுகிறது. தவிர ஒரு புனைகதையில் வரும் பாத்திரங்கள் சம்பவங்கள் எல்லாமே எழுத்தாளனின் ‘Whims and Fancies ‘ற்கு உட்பட்டது என்ற எண்ணமும் தவிர்க்க முடியாமல் எழுகிறது. இதன் காரணமாகவே முடிந்த முடிவாக ஒன்றைக் கூறாமல் பல கதவுகளைத் திறந்து இயங்கும்’பின்நவீனத்துவ” எழுத்துக்களுக்கான தேவையும் அதிகம் உணரப்படுகிறது. இதன் இன்னொரு பக்கமாக ஒன்றைக் குரல் விமர்சனங்கள் இன்று மதிப்பிழந்து கொண்டு வருகின்றன. கூட்டணி ஆட்சி என்ற ஒன்றின் தேவை உணரப்பட்டிருப்பது போலவே எந்தவொரு படைப்பு குறித்தும் பல்வேறு பார்வைகளைப் பெறுவது அந்தப் படைப்பு குறித்த ஒரு முழுமையான மதிப்பீட்டை அடைவதற்கான அடிப்படைத் தேவையாகப் பலராலும் கருதப்படுகிறது.